ביום שישי בערב, הקרניבור ואני נשארנו לבד. כל אחד מבני המשפחה התעופף לעיסוקיו ואנחנו החלטנו גם להתעופף לארוחה בחוץ. הבחירה נפלה על מסעדת "מוזס" במתחם צומת העוגן מול קיבוץ משמר השרון. רשת המסעדות מונה כיום כ- 12 מסעדות בפריסה ארצית: מאילת שבדרום ועד לקריית חיים שבצפון, הרשת נולדה בשנת 2003 ובשנת 2017 נרכשה על ידי קבוצת BBB.
בשעה 19:00 המקום מפוצץ בעיקר במשפחות מורחבות שסעדו מול שולחנות ארוכים. אנחנו מצאנו את מקומנו בפאתי המסעדה המצוחצחת שנפתחה ביוני האחרון (במקום מסעדת "מצדה" המיתולוגית). למרות שהייתי מעט סקפטית לגבי אופציות צמחוניות, דווקא הופתעתי לטובה ומצאתי את מקומי בנוחות. לראשונות לקחנו: לחם וחמאה (18 ₪), מרק עדשים (29 ₪), אנטיפסטי חציל: מוצרלה, סלסה עגבניות ופסטו (38 ₪) וסלט ירקות שדה: ירקות, זיתי קלמטה, גבינת פטה ווינגרט חלפניו (46 ₪). כל המנות הראשונות היו טעימות, אך מנת החציל הייתה קטנה מדי יחסית למחיר, מרק העדשים היה מעולה וכך גם הסלט. הפחמימה התגלתה כפוקצ'ה חמימה.
לעיקריות, אני לקחתי בהמלצת המלצרית: כריך טופו ופוטובלו טבעוני: טופו פריך, פורטבלו בברבקיו, ריבת בצל ובצל סגול בתוספת פירה (53 ₪) והקרניבור לקח, גם בהמלצת המלצרית המבורגר פורטוגזי: בשר בקר, חסה, רוטב פירי פירי, חזה אווז וטבעת בצל פריכה בתוספת ירקות צלויים בצד (75 ₪). הכריך שלי הורכב מלחמניית המבורגר עם שני נתחי טופו מצופים בפירורי לחם מטוגנים ומעליהם 2 פטריות פורטובלו קטנות. הטופו בגדול הוא אנמי בטעמו, אבל הטיגון והרוטב בהחלט "הקפיצו" אותו בטעם. למרות שהמנה לא נראתה גדולה, לא הצלחתי לסיים אותה. הפירה הנילווה היה מצויין. ההמבורגר של הקרניבור היה טעים אך דחוס מדי לטעמו, אבל סך הכל שילוב הטעמים היה מוצלח למדי.
לקינוח לקחנו קרם ברולה (39 ₪) שהוגש חצי קפוא ללא תוספות והיה פשוט וטעים.
שורה תחתונה: יש אופציות לכל בני המשפחה.